Полазећи од Повеље Уједињених нација, међународног права, начела забране силе, начела мирног рјешавања спорова и начела испуњавања прихваћених међународних обавеза у доброј вјери,

Позивајући се на принцип заштите људских права загарантован кроз Европску конвенцију за заштиту људских права и основних слобода и бројне међународно-правне документе,

Поштујући право Републике Србије на заштиту уставног поретка и права на територијални интегритет и суверенитет у складу са међународним правом и Резолуцијом Савјета безбједности Уједињених нација 1244, усвојеном 10. јуна 1999. године,

Свјесни велике геополитичке нестабилности у свијету и региону са неизвјесним разрјешењем и непредвидивим изазовима за српски народ,

На основу члана 70. став 1. тачка 2. Устава Републике Српске и члана 177. став 2. Пословника Народне скупштине Републике Српске („Службени гласник Републике Српске“, број 66/20), Народна скупштина Републике Српске на Трећој редовној сједници, одржаној 8. јуна 2023. године, донијела је

**РЕЗОЛУЦИЈУ**

**О ЗАШТИТИ СРБА НА КОСОВУ И МЕТОХИЈИ**

**И О ТЕРИТОРИЈАЛНОМ ИНТЕГРИТЕТУ И СУВЕРЕНИТЕТУ**

**РЕПУБЛИКЕ СРБИЈЕ**

1. Народна скупштина Републике Српске констатује да је Косово и Метохија једно од средишњих и упоришних тачака цијелог српског народа без обзира гдје он живио и уједно представља идентитет и духовност српског народа у цјелини.

Косово и Метохија представља српско опредјељење и темељ свих досадашњих и будућих генерација, те за Републику Српску представља вриједности на којима градимо и чувамо нашу друштвену заједницу.

1. Осуђујемо константно кршење људских права Срба и другог неалбанског становништва на Косову и Метохији, посебно кршење права на живот и права на имовину, од стране косовских Албанаца и њихових власти и тражимо да се одмах заустави систематско насиље и јавна дискриминација над српским народом.
2. Позивамо представнике међународне заједнице да и они озбиљно осуде кршење људских права Срба и неалбанског становништва на Косову и Метохији, укључујући и осуду недавне прекомјерне употребе силе од стране косовске полиције приликом насилног уласка у општинске просторије у Звечану, Зубином Потоку и Лепосавићу, усљед чега је повријеђено више Срба. Ово укључује и процесуирање одговорних јер се формалним осуђивањем без санкционисања само даје легитимитет насиљу.
3. Позивамо представнике међународне заједнице да спријече присвајање и уништавање српске културне баштине на Косову и Метохији.
4. Подржавамо напоре Републике Србије у очувању територијалног интегритета и суверенитета који је загарантован међународним правом и Резолуцијом Савјета безбједности Уједињених нација 1244, усвојеном 10. јуна 1999. године.
5. Апелујемо да дипломатски представници Европске уније и САД изврше већи притисак на косовске Албанце да се примјени Бриселски споразум у којем се предвиђа успостављање асоцијације/заједнице општина у којима Срби чине већинско становништво на Косову и Метохији.
6. Сви спорови између српског и албанског народа се морају рјешавати мирним путем уз поштовање достојанства сваког народа.
7. Поздрављамо право Републике Србије да брани право на опстанак српског народа на Косову и Метохији уколико се косовски Албанци и њихове власти одлуче за употребу насиља и право да брани свој територијални интегритет и суверенитет који је загарантован међународним правом и Резолуцијом Савјета безбједности Уједињених нација 1244, усвојеном 10. јуна 1999. године, као права која јој нико нити може оспорити нити одузети.
8. Потврђујемо ставове Народне скупштине Републике Српске заузете у Резолуцији о непризнавању једнострано проглашене независности Косова и Метохије и опредјељењима Републике Српске усвојеним 22. фебруара 2008. године.

Број: 02/1-021-629/23                            ПРЕДСЈЕДНИК

Датум: 8. јун 2023. године НАРОДНЕ СКУПШТИНЕ

Др Ненад Стевандић